Administrationsgrundlag for Samsø Kommunes Sundhedspulje

**Formål**

Samsø Kommune uddeler årligt midler til aktiviteter eller indsatser med sundhedsfremmende og/eller forebyggende sigte, der understøtter målsætningerne I Samsø Kommunes Sundhedspolitik. Samsø Kommunes Sundhedspulje indeholder 200.000 kr. årligt.

**Krav og prioritering**

Projekter og aktiviteter, der relaterer sig til nedenstående kriterier, vil blive prioriteret i forbindelse med tildeling af støtte fra Samsø Kommunes Sundhedspulje:

* Aktiviteten skal have et sundhedsfremmende og/eller forebyggende sigte, der kan supplere eller udvikle Samsø Kommunes vifte af tilbud på sundhedsområdet (herunder sundhedsfremmende aktiviteter indenfor fysisk og mental sundhed), eller som generelt understøtter Samsø Kommunes Sundhedspolitik og kommunens opgaver i forhold til at skabe gode rammer for sund levevis for borgerne (jf. Sundhedsloven § 119).
* Aktiviteten skal foregå i Samsø Kommune for Samsø Kommunes borgere.
* Er det en kommunal institution, der søger om støtte fra Sundhedspuljen, lægges der særligt vægt på projekter, hvor der er indtænkt samarbejde med civilsamfundet.

50% af de afsatte midler skal gå til pejlemærket 'En god start i livet’ jf. Samsø Kommunes Sundhedspolitik 2023 for at sikre koncentreret indsats, og for at prioritere forebyggelse af mistrivsel hos unge.

Tildelingen af støtte fra Samsø Kommunes Sundhedspulje vil bero på en konkret vurdering fra år til år.

**Ansøgningen**

Ansøgningen til Sundhedspuljen skal indeholde et udfyldt ansøgningsskema samt tilhørende budgetskema, der findes på Samsø Kommunes hjemmeside eller ved henvendelse på mail kommune@samsoe.dk eller på tlf. 25 45 41 88. Ansøgningen skal sendes til Samsø Kommune, Søtofte 10, 8305 Samsø eller på e-mail kommune@samsoe.dk Ansøgningen mærkes: Sundhedspulje.

Yderlige oplysninger kan fås ved henvendelse til Forvaltningen for Social, Sundhed og Beskæftigelse på mail kommune@samsoe.dk eller på tlf. 25 45 41 88.

**Ansøgningsfrist og proces for behandling**

Ansøgningerne behandles 1 gang om året. Ansøgningsfristen er den 1. maj. Der kan indsendes ansøgninger til puljen hele året, dog vil de kun blive behandlet i forbindelse med ansøgningsfristen 1. maj.

Ansøgningerne vil efter ansøgningsfristen blive behandlet på det førstkommende møde i Social- og Beskæftigelsesudvalget, der træffer beslutning om udmøntningen af puljemidlerne. Senest en måned efter ansøgningsfristen sendes et brev, der beskriver begrundelse for bevilling eller afslag til ansøgere.

**Afrapportering/dokumentation for brug af tildelte midler**

Aktører, der har modtaget midler fra Samsø Kommunes Sundhedspulje skal senest 11 måneder efter tildeling indsende en status på afholdelsen/evaluering af den aktivitet/indsats, der er modtaget støtte til, herunder dokumentation for afholdte udgifter. Denne status vedlægges Social- og Beskæftigelsesudvalgets offentlige dagsorden I forbindelse med det næste års uddeling af Sundhedspuljen.

Er den aktivitet/indsats, der er modtaget støtte til, ikke planlagt eller afviklet senest 11 måneder efter der er modtaget støtte, skal de modtagne midler tilbagebetales til Sundhedspuljen eller der kan anmodes om, at Social- og Beskæftigelsesudvalget på udvalgsmødet i maj giver tilsagn til projektets udsættelse. Dokumentation for afholdte udgifter og/eller ansøgning om udsættelse fremsendes til kommune@samsoe.dk, og mærkes: sundhedspulje.

**Lovgrundlag:**

Kommunens arbejde med forebyggelse og sundhedsfremme og uddeling af puljemidler bygger på Sundhedslovens §119:

Kommunalbestyrelsen har ansvaret for ved varetagelsen af kommunens opgaver i forhold til borgerne at skabe rammer for en sund levevis.

*Stk. 2.* Kommunalbestyrelsen etablerer forebyggende og sundhedsfremmende tilbud til borgerne. Stk. 3.

Regionsrådet tilbyder patientrettet forebyggelse i sygehusvæsenet og i praksissektoren m.v. samt rådgivning m.v. i forhold til kommunernes indsats efter stk. 1 og 2.